Klein Marno wakker ná glyplank-tragedieMarno Muller (Foto: Helga Muller/Facebook) Marno Muller (5), die Oos-Randse seuntjie wat aan die einde van verlede maand op ŉ glyplank by sy kleuterskool aan die toutjies van sy baadjie gewurg het, het Sondag wakker geword. “Hoe dankbaar is my hart. Ek wil op Tafelberg staan en uitroep: dankie my God dat U Marno deurgedra het en hom elke minuut in U hande gehou het,” het sy ma Helga op haar Facebook-blad gesê. Volgens haar het Marno erge onttrekkingsimptome waarteen sy liggaam veg. “Daar is nog ŉ lang pad wat voorlê. Bid asseblief dat hy ook dié een wen,” het sy bygevoeg. Maroela Media het vroeër berig Marno het vroeër ŉ terugslag beleef toe sy regterlong platgeval het. Hy word in die intensiewesorgeenheid van die Netcare Garden City-hospitaal behandel. Dié terugslag het gekom nadat Marno vroeër sy hande en voete begin beweeg het.